બિહારમાં મહાગઠબંધન તૂટ્યા બાદ ભાજપ સાથે મળીને સરકાર બનાવવાના નીતિશકુમારના નિર્ણયથી જેડીયુ નેતા શરદ યાદવ ખુબ નારાજ છે. શરદ યાદવ આજે બિહારની મુલાકાતે છે. તેઓ આગામી ત્રણ દિવસ સુધી સાત જિલ્લાઓમાં ફરીને લોકો સાથે વાતચીત કરશે. શરદ યાદવ હવે ખુલીને મુખ્યમંત્રી નીતિશકુમારના વિરોધમાં સામે પડ્યા છે. ભાજપ સાથે જોડાવવાના ફેસલાનો વિરોધ કરતા શરદ યાદવે આજે કહ્યું કે ગઠબંધન અમે પાંચ વર્ષો માટે કર્યુ હતું. 11 કરોડ લોકોનો વિશ્વાસ તૂટ્યો છે. આ યાત્રા દરમિયાન લોકો સાથે વાત કરીશ. ઉલ્લેખનીય છે કે છેલ્લા કેટલાક સમયથી શરદ યાદવ અને નીતિશકુમારના સંબંધો બગડ્યા છે. અટકળો તો એવી પણ ચાલી રહી છે કે શરદ યાદવ પોતાની નવી પાર્ટી બનાવશે. રાજનીતિક જાણકારોનું માનવું છે કે શરદ યાદવની આ યાત્રા દરમિયાન આ મુદ્દે કોઈ મોટી જાહેરાત થઈ શકે છે.